ดอกเบี้ยพันธบัตรขยับขึ้น
ธนาคารแย้มปีหน้าดอกเบี้ยเงินฝากจะขยับแค่ดอกเบี้ยโปรโมชั่นเพื่อระดมเงินฝากเป็นช่วงๆ เตือนดอกเบี้ยพันธบัตรขึ้นแน่
24 พ.ย. 2559

ธนาคารแย้มปีหน้าดอกเบี้ยเงินฝากจะขยับแค่ดอกเบี้ยโปรโมชั่นเพื่อระดมเงินฝากเป็นช่วงๆ เตือนดอกเบี้ยพันธบัตรขึ้นแน่
นายปรีดี ดาวฉาย ประธานสมาคมธนาคารไทย เปิดเผยว่า ในปีหน้าดอกเบี้ยพื้นฐานของธนาคารทั้งเงินกู้และเงินฝากจะยังอยู่ในระดับต่ำ เพราะสภาพคล่องในตลาดเงินยังมีมาก แต่อาจเริ่มเห็นดอกเบี้ยเงินฝากแคมเปญพิเศษระยะประมาณ 24 เดือน ที่ดอกเบี้ยจะขยับขึ้นเพื่อรักษาสภาพคล่องบ้าง แต่ไม่ขึ้นมาก เพราะสินเชื่อของธนาคารในปีหน้าไม่ได้เติบโตหวือหวา
อย่างไรก็ดี ดอกเบี้ยพันธบัตรเริ่มมีแนวโน้มขยับเพิ่มสูงขึ้นอย่างชัดเจน ตามแนวโน้มดอกเบี้ยสหรัฐที่ปรับเพิ่มขึ้น ทำให้นักลงทุนขายพันธบัตรไปลงทุนในตลาดอื่นที่ให้ผลตอบแทนสูงกว่า สะท้อนว่าต้นทุนการเงินหมดยุคของถูกแล้ว ฉะนั้นธุรกิจที่ระดมทุนผ่านตลาดตราสารหนี้ต้องเตรียมรับวัฏจักรต้นทุนขาขึ้นไว้ด้วย
นายปรีดี กล่าวว่า ปัจจัยเสี่ยงที่สถาบันการเงินไทยต้องเผชิญในปี 2560 โดยความเสี่ยงด้านตลาดเงินมีความผันผวนต่อเนื่อง และดอกเบี้ยบางประเทศเริ่มขยับ ทำให้มีความเสี่ยงต้นทุนการเงินของภาคธุรกิจมีแนวโน้มสูงขึ้นตามต้นทุนที่แท้จริง แม้ว่าอัตราดอกเบี้ยนโยบายมีแนวโน้มต่ำคงที่ 1.5% จนถึงสิ้นปี
ทั้งนี้ ปัจจัยสำคัญมาจากดอกเบี้ยนโยบายสหรัฐที่ตลาดคาดว่าจะเริ่มปรับขึ้นในเดือน ธ.ค.นี้ และประเมินนโยบายของนายโดนัลด์ ทรัมป์ ที่เน้นกระตุ้นจากภายในทำให้สหรัฐจะขาดดุลงบประมาณเพิ่ม ส่งผลให้ผลตอบแทนพันธบัตรสหรัฐขยับขึ้น และทำให้ผลตอบแทนพันธบัตรรัฐบาลไทยระยะยาว 10 ปีขึ้นไป ปรับขึ้นไปแล้ว 0.6% นับตั้งแต่ไตรมาส 2 เป็นต้นมา และมีทิศทางชันขึ้นต่อเนื่อง
“เชื่อว่าปีหน้าดอกเบี้ยนโยบายไทยก็ยังไม่เปลี่ยน ถึงดอกเบี้ยต่างประเทศจะเปลี่ยนก็ตาม โดยปกติตอนเศรษฐกิจดีๆ เมื่อดอกเบี้ยสหรัฐเปลี่ยน เราต้องเปลี่ยนตาม แต่ตอนนี้ไม่ใช่ เศรษฐกิจยังเปราะบาง จำเป็นต้องให้ดอกเบี้ยพื้นฐานต่ำเพื่อสนับสนุนในภาพรวม” นายปรีดี กล่าว
ด้านศูนย์วิจัยกสิกรไทยรายงานสภาพคล่องสิ้นเดือน ต.ค. 2559 เงินให้สินเชื่อสุทธิเพิ่มขึ้นเล็กน้อย 0.5% จากสิ้นปีที่แล้ว เงินฝากเพิ่มขึ้น 1.49% จากสิ้นปีที่แล้ว ส่งผลให้สภาพคล่องของธนาคารพาณิชย์ผ่อนคลายลง สัดส่วนเงินให้สินเชื่อรวมต่อเงินฝากรวมกับตราสารหนี้ที่ออกและเงินกู้ยืมอ่อนตัวลงมาที่ 90.5% จาก 92.1% ในเดือน ก.ย.
สำหรับแนวโน้มสภาพคล่องในช่วงที่เหลือของปีนี้มีโอกาสตึงตัวขึ้นบ้าง จากการใช้จ่ายช่วงท้ายปีที่อาจมีมากขึ้นจากความเป็นไปได้ที่รัฐจะนำมาตรการกระตุ้นการใช้จ่ายพิเศษกลับมาใช้อีกครั้ง